મથુર થેલી ઊંચી કરી એકશ્વાસે બધું બોલી ગયો. શિખાએ જોયું કે મથુરના હાથમાં કાંટા વાગવાને લીધે ઉઝરડા પડી ગયા છે. શિખાએ કંઈ પણ બોલ્યા વિના થેલી લીધી અને તેમાંથી એક બોર ચાખ્યું, બીજું બોર ચાખ્યું. જેમ ભણવામાં નબળો કૉલેજિયન રિઝલ્ટના દિવસે નોટિસબોર્ડમાં ‘પાસ‘ ના લિસ્ટમાં પોતાનું નામ શોધતો હોય તેવી જ રીતે મથુર શિખાના ચહેરા પરના ગૂઢ ભાવોમાં ‘પાસ‘નો ભાવ શોધવા માંડ્યો. ‘હમમમ…મીઠાં છે…‘ શિખા બોલી. મથુર રાજીના રેડ થઈ ગયો જાણે તપસ્યા ફળી, ‘મીઠાં કેમ ના હોય મેડમ, આ બોર પેલી કાંટાળી બોરડીમાંથી મેં મારા હાથે તોડ્યા છે અને ચાખી ચાખીને લાવ્યો છું, ખાસ તમારા માટે.‘ હરખઘેલો મથુર સડસડાટ બોલી ગયો.